Kristendommens opfattelse af Jesus

* Jesus er 100 % guddommelig og 100 % menneske på samme tid. Pointen er, at Jesus således er perfekt og syndfri. Dette er to-naturs-læren.
* Jesus kaldes ’Guds søn’, dvs. at han er en legemliggørelse af det guddommelige, som ellers er transcendent og fjernt. Man kan bruge begreberne ’transcendens’ (åndelig og hinsides verden) og ’immanens’ (fysisk til stede i verden) til at beskrive, hvordan Jesus gør det åndelige tilstedeværende i denne verden.
* Han er en del af treenigheden, som tilsammen udgør én guddom: Faderen, Sønnen og Helligånden er tre aspekter af samme guddommelige væsen. Kristendommen prædiker *monoteisme*.
* Jesus er ’Kristus’ (det oldgræske ord for Messias), dvs. den frelser og messias, der profeteres om i GT.
* Han har evnen til at tilgive synd og frelse mennesker ved at genetablere deres forhold til Gud. Jesus er altså problemløseren i forhold til syndefaldet beskrevet i GT.
* Jesus giver sit liv som et offer for menneskers synd. Dette sker, da han dør på korset. Et syndfrit offer løser problemet med menneskets synd og adskillelse fra Gud.
* Efter korsfæstelsen genopstår Jesus fra de døde og vinder over dødens magt.
* Jesus er selve Guds ord til menneske. Han er ’det gode budskab’ (evangeliet) om frelse og tilgivelse.
* Da Jesus kommer med sit budskab, etablerer han en ny pagt (et nyt testamente) mellem Gud og mennesket. Pagten skabes mellem de troende og Gud.
* Ifølge myten er Jesus født af en jomfru, som blev gravid ved Helligåndens kraft.
* Jesus er i slægt med Kong David, hvilket sætter ham i en kongelig position. Dette er en del af Messias-myterne fra GT.
* På trods af Jesu guddommelige træk er han opvokset som et almindeligt menneske og er bekendt med menneskelige problemer. Han kan identificere sig med mennesker og de med ham.
* Jesus formår at helbrede de syge og opvække døde. Han kan udføre mirakler.
* Han indstifter dåben ved selv at lade sig døbe og nadveren ved at dele et måltid med sine disciple, inden han tages til fange og korsfæstes.
* Jesus belærer sine disciple og tilhørere via lignelser og eksempler.
* Ifølge NT er Jesus ugift og stifter ikke familie – modsat Profeten Muhammed.
* Han er heller ikke en jordisk konge med magt eller en politisk skikkelse. Jesu Gudsrige er åndeligt.
* Af natur er Jesus ydmyg, kærlig og retfærdig. Han skælder farisæerne ud pga. deres dobbeltmoral og hykleri, hvor lovreligion og selv-retfærdighed prioriteres frem for kærlighed til Gud og næsten (ens medmenneske).
* I Bjergprædiken omtolker Jesus Moseloven og radikaliserer den, så at mennesket nærmest ikke kan leve op til dens standard, fordi mennesket begår fejl. Derved bliver mennesket 100 % afhængigt af Guds nåde, dvs. evne til at tilgive.
* Kristendommen hævder, at Jesus engang vil vende tilbage og skabe et himmelsk fredsrige. Dette er en del af kristendommens eskatologi (læren om de sidste tider).
* I kristendommen er Jesus idealet: hans livsførelse, moral og personlige forhold til Gud er det, som den kristne efterligner. Ligeledes er Jesus et forbillede for kirken, dvs. det kristne fællesskab.
* En kristen er en person, som efterfølger Jesus. I starten blev de kristne kaldt ’kristne’, fordi de var ”mini-kristus’er”, dvs. efterlignere af deres religionsstifter Jesus Kristus.

For at få yderligere perspektiver på kristendommen kan du se denne video fra Religionsnørden, fx også som forberedelse til eksamen. <https://www.youtube.com/watch?v=Ii_tst8FglE>

Medbring dette dokument ved eksamen, for her opsummeres mange faglige pointer, der kan lede til ”frelse”.